
PREDGOVOR 


Savez antifašističkih boraca narodnooslobodilačkog rata Bosne i Hercegovine 
je tokom 2019. godine formirao odbor za obilježavanje 75. godišnjice Drugog 
zasjedanja ZAVNOBiH-a. Nijaz Skenderagić, kao predsjednik Odbora, prihvatio 
je inicijativu skupine naučnih radnika da se formira grupa za pripremu okruglog 
stola o temi ,Odluke Drugog zasjedanja ZAVNOBiH-a i njihov značaj za razvoj 
državnosti Bosne i Hercegovine". Okrugli sto je održan u Sanskom Mostu 1. jula 
2019. godine. 


Osim uvodnog referata, koji je podnio Nijaz Skenderagić, referate su izložili: 
akademik Mirko Pejanović, akademik Slavo Kukić, akademik Miodrag Simović 
(u koautorstvu sa Milenom Simović), profesor Denis Bećirović, profesor Mujo 
Demirović, profesor Husnija Kamberović, profesor Dževad Drino, profesor 
Elmir Sadiković, profesor Asim Mujkić, docentica Benjamina Londrc, novinarka 
Vildana Selimbegović, aktivistica SABNOR-a Besima Borić, književnik Zlatko 
Dukić, aktivistica SABNOR-a Suada Hadžović i publicista Mulo Hodžić. 


Autori referata su na temelju svojih istraživanja dali teorijski i analitički doprinos 
rasvjetljavanju najvažnijih aspekata o historijskom značaju Drugog zasjedanja 
ZAVNOBiH-a za izgradnju institucija državne vlasti federalne Bosne i Hercegovine 
tokom narodnooslobodilačke borbe. Ideja ZAVNOBiH-a je utemeljena na tri 
zasjedanja ZAVNOBiH-a. Na Prvom zasjedanju ZAVNOBiH-a 25. i 26. novembra 
1943. u Mrkonjić Gradu usvojena je Rezolucija po kojoj je ZAVNOBiH postao 
opštepolitičko predstavničko tijelo naroda Bosne i Hercegovine. Voljom 
svih 247 vijećnika, koji su došli iz svih krajeva, Bosna i Hercegovina je dobila 
svoju državnost u okviru Demokratske Federativne Jugoslavije. Odluke Prvog 
zasjedanja ZAVNOBiH-a potvrdilo je Drugo zasjedanje AVNOJ-a 29. novembra 
1943. u čijem radu je učestvovalo 58 delagata iz Bosne i Hercegovine. 


Sedam mjeseci nakon prvog, održano je Drugo zasjedanje ZAVNOBiH-a u 
Sanskom Mostu 30. juna i 1-2. jula 1944. godine. Predsjedništvo ZAVNOBiH-a 
izabrano na Prvom zasjedanju pripremilo je više odluka i predložilo ih za 
razmatranje i usvajanje na Drugom zasjedanju. Od deset predloženih odluka, 
kao najznačajnije za razvoj državne vlasti federalne Bosne i Hercegovine su: 
Odluka o konstituisanju ZAVNOBiH-a u najviše zakonodavno i izvršno narodno 
predstavničko tijelo Federalne Bosne i Hercegovine. Ovom odlukom federalna 
Bosna i Hercegovina je dobila svoj parlament kao najviši zakonodavni organ. 


Po svojoj državno pravnoj važnosti javlja se i Odluka o ustrojstvu i radu 
narodnooslobodilačkih odbora, koji postaju organi državne vlasti, jer 

demokratsku vlast u Federalnoj Bosni i Hercegovini obavlja narod preko tih 
odbora i preko Zamaljskog antifašističkog vijeća narodnog oslobođenja Bosne 
i Hercegovine. Glavni zadaci odbora odnose se na organizovanje naroda u 
borbi protiv okupatora i njegovih sluga. Druga skupina zadataka usmjerena je 
na jačanje bratstva među narodima i vjerske tolerancije, a treća na rješavanje 
privrednih, zdravstvenih i kulturno-prosvjetnih pitanja, kao i zbrinjavanje 
porodica palih boraca i žrtava fašističkog terora. 


Jedna od odluka Drugog zasjedanja ZAVNOBiH-a odnosila se na formiranje 
zakonodavnog odbora. Donesena je i odluka o uspostavljanju Zemaljske 
komisije za ispitivanje zločina okupatora i njegovih pomagača. 


Drugo zasjedanje ZAVNOBiH-a je izabralo svoje Predsjedništvo sa 25 članova. 
Budući da do tada nisu bili stečeni uslovi za formiranje Vlade Federalne Bosne 
i Hercegovine, Predsjedništvo ZAVNOBiH-a je imalo i ulogu izvršnog organa sa 
pravom zakonodavne djelatnosti. U tom pogledu Predsjedništvo ZAVNOBiH-a 
je u drugoj polovini 1944. formiralo 16 odjeljenja za poslove državne uprave. 
Ova odjeljenja su u saradnji sa narodnooslobodilačkim odborima razvijala 
aktivnosti u svim oblastima života građana u mjestima njihovog življenja. Na 
temelju odluka usvojenih na Drugom zasjedanju ZAVNOBiH ustanovljena je i 
pravna osnova izgradnje državnih institucija Bosne i Hercegovine. 


Drugo zasjedanje ZAVNOBiH-a ima posebnu istorijsku ulogu u razvoju državnosti 
Bosne i Hercegovine zbog usvajanja političkog-ustavnog dokumenta pod 
nazivom Deklaracija o pravima građana Bosne i Hercegovine. Obrazloženje ove 
deklaracije dao je Hasan Brkić, sekretar Predsjedništva ZAVNOBiH-a. U težnji 
za čovječnim životom u slobodi i dostojanstvu, demokratska vlast federalne 
Bosne i Hercegovine svim svojim građanima garantuje jednaka prava u 
pogledu nacionalne ravnopravnosti, slobode vjeroispovijesti, zbora, dogovora, 
udruživanja, štampe, lične i imovinske sigurnosti, kao i ravnopravnost žene 
s muškarcem. Izbor organa vlasti obavljat će se tajnim glasanjem. Svakom 
građaninu je zagarantovano pravo žalbe, a niko ne može biti osuđen bez 
prethodnog sudskog postupka. Zabranjuju se sve fašističke i profašističke 
organizacije. 


U nizu prava i sloboda, Deklaracija o pravima građana Bosne i Hercegovine 
predviđa da će se svim radnicima grada i sela obezbijediti život u skladu sa 
savremenim shvatanjima socijalne pravde i dostojanstva čovjeka. 


Hasan Brkić u jednom dijelu svog obrazloženja Deklaracije podcrtava da je ona 
temelj budućeg Ustava Bosne i Hercegovine. Tako je i bilo kada je u decembru 
1946. usvojen prvi Ustav Narodne Republike Bosne i Hercegovine. 

Ovaj zbornik sadrži čertnaest članaka. Nakon pozdravnih obraćanja Nijaza 
Skenderagića i Jasmine Pašalić, akademik Mirko Pejanović detaljno analizira 
odluke Drugog zasjedanja ZAVNOBiH-a i pokazuje kakav je njihov značaj za razvoj 
državnih institucija Bosne i Hercegovine. Pokazuje kako su te odluke bile pravna 
osnova državne organizacije Bosne i Hercegovine, te omogućile zaokruživanje 
državnog ustrojstva Bosne i Hercegovine na Trećem zasjedanju ZAVNOBiH-a. 
Akademik Miodrag Simović i Milena Simović u svom radu podrobno analiziraju 
značaj Deklaracije o pravima građana Bosne i Hercegovine iz 1944. godine u 
kontekstu odredaba Evropske konvencije za zaštitu ljudskih prava i osnovnih 
sloboda. Pokazuju kako su prava koja su zagarantirana ovom Deklaracijom u 
suštini ista prava koja su sadržana u Evropskoj konvenciji za zaštitu ljudskih prava 
i osnovnih sloboda (Evropska konvencija), kao najznačajnijem međunarodnom 
ugovoru iz oblasti zaštite ljudskih prava i sloboda. Autori pokazuju kako Evropska 
konvencija, na osnovu Ustava Bosne i Hercegovine, ima supremaciju nad svim 
drugim zakonima, te postoji od stupanja na snagu Ustava Bosne i Hercegovine 
iz 1995. godine, dakle i prije nego što je Evropska konvencija ratifikovana 2002. 
godine. Autori analiziraju razne slučajeve u kojima su sudovi u Bosni i Hercegovini 
(Ustavni sud, ali i lokalni sudovi) svojim odlukama izravno primjenjivali odredbe 
Evropske konvencije u slučajevima kršenja ljudskih prava pojedinaca u Bosni 
i Hercegovini. Autori posebno naglašavaju ulogu Ustavnog suda Bosne i 
Hercegovine i zaključuju kako su ,,zaštita i ostvarenje ljudskih prava i osnovnih 
sloboda {(...) u funkciji izgradnje demokratskog društva i nema sumnje da u 
tom smislu Ustavni sud ima izuzetno značajnu ulogu, prije svega kao institucija 
koja garantuje obezbjeđenje te zaštite na najvišem nivou. Slijedeći praksu 
Evropskog suda Ustavni sud postao je kreator standarda u primjeni Evropske 
konvencije o ljudskim pravima i osnovnim slobodama, koje svoje izvorište 
imaju i u Deklaraciji o pravima građana u BiH iz 1944. godine". Akademik Slavo 
Kukić u svom radu odlukama ZAVNOBiH-a pristupa iz perspektive kraja 20. i 
početka 21. stoljeća u Bosni i Hercegovini. Kukić odgovara na pitanje kakve su 
pouke odluka ZAVNOBiH-a za budućnost Bosne i Hercegovine kao zajedničkog 
doma svih koji ovdje žive. Velika ratna razaranja i brojne žrtve (najmanje 
100.000 ljudskih života) nisu ipak uništile nadu za mogućnost da ljudi u Bosni i 
Hercegovini ponovo počnu živjeti na način kako su živjeli stoljećima — ,,sa svojim 
susjedima i komšijama, međusobno se pomažući i dijeleći i dobro i zlo." Kukić 
analizira stanje u bosanskohercegovačkom društvu poslije 2005. kada su se, 
nasuprot tom prvom poslijeratnom talasu optimizma, počeli uočavati ,trendovi 
(...) suprotna predznaka". Kukić pokazuje kako sve više slobodno počinju 
djelovati antidržavni pokreti, ukazuje na centre u kojima se, ne samo verbalno, 
sve češće osporava država Bosna i Hercegovina. Autor pri tomu ukazuje i na 
odgovornosti međunarodne zajednice za takvo stanje. Na kraju, Kukić pokazuje 

kako su danas u BiH odredbe iz odluka ZAVNOBiH-a o ravnopravnosti naroda i 
građana, te o nedjeljvosti Bosne i Hercegovine daleko od stvarnih prava (danas 
ne postoji puna ravnopravnost i jednakost, a pasivno biračko pravo ne vrijedi 
za sve punoljetne građane). Kukić uprkos tome zaključuje kako ,tračak nade" 
za povratak na principe ravnopravnosti i jednakosti postoji u mladima koji 
,tek stasavaju" i od kojih se može ,,očekivati i drugačiji odnos prema njihovoj 
budućnosti od onoga koji su im nerijetko priređivali vlastiti roditelji." 


Elmir Sadiković pokazuje kako su se formirali i razvijali narodnooslobodilački 
odbori kao prvi i privremeni organi vlasti, ukazuje na propise koji su regulirali 
nadležnosti tih odbora (Fočanski propisi iz februara 1942. i Krajinski propisi 
iz septembra 1942.) te posebnu pažnju posvećuje značaju odluka Drugog 
zasjedanja ZAVNOBiH-a u afirmaciji tih odbora kao organa narodne vlasti. 


Denis Bećirović se osvrće na značaj odluka sa Drugog zasjedanja ZAVNOBiH-a za 
obnovu državnosti Bosne i Hercegovine u ratnim uvjetima. Husnija Kamberović 
analizira izlaganja pojedinih delegata na Drugom zasjedanju ZAVNOBiH-a koji 
su se pozivali na ideju državnosti Bosne i Hercegovine. Kamberović prepoznaje 
četiri skupine diskutanata koji su se pozivali na ideje bosanskohercegovačke 
državnosti iz prošlosti, ali su svi Bosnu i Hercegovinu zamišljali kao ravnopravnu 
članicu u jugoslavenskoj federaciji. 


Dževad Drino pokazuje kako je Deklaracija o pravima građana u BiH donesena po 
uzoru na francusku Deklaraciju o pravima čovjeka i građanina od 1789, te skreće 
pažnju na ulogu koju su Moša Pijade, ali i bosanskohercegovački partizanski 
rukovodioci Rodoljub Čolaković, Avdo Humo, Hamdija Ćemerlić i Hasan Brkić 
imali u razvijanju ideje ustavnosti u Bosni i Hercegovini, koja je prvim Ustavom 
od 31. decembra 1946. definirana kao ,, narodna država republikanskog tipa". 


Benjamina Londrc analizira Deklaraciju o pravima građana BiH izastupa tezu kako 
je ta Deklaracija, kao i ostali akti usvojeni na Drugom zasjedanju ZAVNOBiH-a ,,na 
nivou današnjih evropskih standarda" kada je riječ o poštovanju ljudskih prava, 
nacionalne ravnopravnosti, slobode vjeroispovijesti, rodnih i imovinskih prava i 
tako dalje. Na kraju zaključuje kako Deklaracija , ne oživotvoruje idealna prava, 
nego stvara, ustanovljava, postavlja ljudska prava kao sredstva stabiliziranja i 
potenciranja ljudima BiH primjerenog života." 


Asim Mujkić,,komparira značenje koncepcija 'građanina', 'naroda' i demokratsku 
praksu zavnobihovske i današnje Bosne i Hercegovine {(...) Referiranjem 
na zavnobihovska značenja autor pretresa potencijalna emancipatorska 
značenja ovih koncepata i sugerira drugačiju perspektivu pristupa savremenim 
bosanskohercegovačkim političkim i društvenim problemima." Besima Borić 
piše o ženama učesnicama zasjedanja ZAVNOBiH-a i pri tome daje njihove kraće 

biografije, dok Suada Hadžović ukazuje na tradiciju ženskog aktivizma i ulogu 
žena u izgradnji narodne vlasti u Bosni i Hercegovini. Vildana Selimbegović 
pokazuje kako je list Oslobođenje pisao o Drugom zasjedanju ZAVNOBiH-a. 
Zlatko Dukić u svom radu akcenat stavlja na zanemarivanje ZAVNOBiH-a u 
javnom prostoru danas, tvrdeći da to čine pojedini dijelovi političkih elita plašeći 
se ideja ZAVNOBiH-a kao ,,kolosalno ,neugodnog '' i neizbrisivog svjedoka i dokaza 
njihovog neznanja, nesposobnosti, zle namjere i nepojamne neodgovornosti za 
sve ono šta i kako bezobrazno ne rade". 


Na kraju zbornika je rad Mule Hodžića u kojem se kompariraju Deklaracija o 
pravima građana u BiH iz 1944. i Platforma Predsjedništva BiH za djelovanje u 
ratnim uslovima iz 1992. godine. 


Predajemo zbornik radova javnosti uvjereni da je on prilog našem boljem 
razumijevanju historijskog konteksta u kojem je održano Drugo zasjedanje 
ZAVNOBiH-a i poruka koje su sadržane u usvojenim odlukama. 


Redakcija 

